b'\n_START_ARTICLE_\nLietuvos santykiai su Estija ir Latvija 1918\xe2\x80\x931940\n_START_SECTION_\nPripa\xc5\xbeinimas\n_START_PARAGRAPH_\nEstija Lietuv\xc4\x85 de jure pripa\xc5\xbeino 1921 m. gegu\xc5\xbe\xc4\x97s 19 d. Latvijos Respublika 1919 m. rugs\xc4\x97jo 8 d. pripa\xc5\xbeino Lietuvos Respublik\xc4\x85 de facto, o 1921 m. vasario 23 d. \xe2\x80\x93 de jure.\n_START_SECTION_\nBendradarbiavimo pastangos\n_START_PARAGRAPH_\nNors da\xc5\xbenai buvo deklaruojama, kad Baltijos valstyb\xc4\x97s tur\xc4\x97t\xc5\xb3 glaud\xc5\xbeiai bendradarbiauti d\xc4\x97l savo geopolitin\xc4\x97s pad\xc4\x97ties, realyb\xc4\x97je \xc5\xa1ie santykiai buvo gana riboti. Vis\xc5\xb3 pirma glaudesniems Lietuvos santykiams su \xc5\xa1iaurin\xc4\x97mis kaimyn\xc4\x97mis trukd\xc4\x97 u\xc5\xbesit\xc4\x99s\xc4\x99s konfliktas su Lenkija. Lenkai, suprat\xc4\x99 koki\xc4\x85 svarbi\xc4\x85 viet\xc4\x85 u\xc5\xbeima Latvija Lietuvos-Lenkijos konflikte, prad\xc4\x97jo Latvijoje stipri\xc4\x85 antilietuvi\xc5\xa1k\xc4\x85 propagand\xc4\x85 ir pir\xc5\xa1o latviams mint\xc4\xaf, kad Latvija s\xc4\x85jung\xc4\x85 tur\xc4\x97t\xc5\xb3 sudaryti su Lenkija._NEWLINE_Baltijos valstyb\xc4\x97s per vis\xc4\x85 tarpukario laikotarp\xc4\xaf niekada nesutar\xc4\x97 u\xc5\xbesienio ir gynybos klausimais. Tik 1934 m. tepavyko sudaryti Lietuvos, Latvijos ir Estijos santarv\xc4\x97s ir bendradarbiavimo sutart\xc4\xaf, kurios 1 paragrafas sako, kad savo taikingoms pastangoms koordinuoti trys vyriausyb\xc4\x97s pasi\xc5\xbeada tartis u\xc5\xbesienio politikos bendros svarbos klausimais ir teikti savitarpio politin\xc4\x99 ir diplomatin\xc4\x99 pagalb\xc4\x85 tarptautiniuose santykiuose._NEWLINE_Sutartis buvo palikta atvira, tikintis Suomijos \xc4\xafsitraukimo, ta\xc4\x8diau Suomija labiau orientavosi \xc4\xaf Skandinavij\xc4\x85 ir bendradarbiavimu su Baltijos \xc5\xa1alimis galimyb\xc4\x97mis nesusidom\xc4\x97jo.\n_START_SECTION_\nBaltijos \xc5\xa1ali\xc5\xb3 bendradarbiavimas Taryb\xc5\xb3 S\xc4\x85jungos agresijos akivaizdoje\n_START_PARAGRAPH_\nLietuvos, Latvijos ir Estijos santarv\xc4\x97s ir bendradarbiavimo sutarties nuostatai prakti\xc5\xa1kai nebuvo \xc4\xafgyvendinti net ir did\xc5\xbeiausios gr\xc4\x97sm\xc4\x97s po Ribentropo-Molotovo akto pasira\xc5\xa1ymo akivaizdoje. Vis\xc5\xb3 trij\xc5\xb3 valstybi\xc5\xb3 atstovai su Maskva bendravo atskirai ir karini\xc5\xb3 bazi\xc5\xb3 steigimo klausimais, ir pilnos okupacijos prad\xc5\xbeioje._NEWLINE_Baltijos santarv\xc4\x97s id\xc4\x97ja skland\xc4\x97 dar neatk\xc5\xabrus Baltijos valstybi\xc5\xb3 nepriklausomyb\xc4\x97s.'